text: Lego-ansatte får ekstra månedsløn i julegave
  18 december 2015 kl. 14.47
  Omkring 16.000 medarbejdere hos Lego fik fredag formiddag en glædelig nyhed. Kirk-familien takker for nogle særdeles gode år med en kontant belønning.
  En helt særlig e-mail med den overraskende julegave dukkede i dag op hos koncernens ansatte. Som en ganske særlig påskønnelse har ejerne af Lego nemlig besluttet, at de ansatte skal forgyldes med en ekstra månedsløn, som de får udbetalt sammen med deres almindelige løn for januar måned.
  Kilder i LEGO siger til TV SYD, at det kommer som en stor overraskelse, og at den naturligvis har skabt stor begejstring hos de ansatte.
  